Woods vas nadat hy 'onder die invloed' bestuur | Maroela Media
'n Polisiefoto van Tiger Woods kort nadat hy in hegtenis geneem is op aanklag van bestuur onder die invloed van dwelms of alkohol (29 Mei 2017). Foto: Palm Beach County Sheriff's office via AP
Die Amerikaanse gholfster, Tiger Woods, is Maandag in Jupiter in die deelstaat Florida in hegtenis geneem omdat hy na bewering onder die invloed van alkohol of dwelms bestuur het.
Woods (41) is omstreeks 03:00 naby sy huis vasgetrek en omstreeks 07:00 by 'n plaaslike tronk ingeboek, maar is 'n paar ure later sonder enige borgtog weer vrygelaat.
Woods het later 'n verklaring uitgereik waarin hy ontken dat hy onder die invloed van alkohol was ten tyde van sy inhegtenisneming. Volgens die gholfster het hy bloot 'n "onverwagse reaksie" op voorskrifmedikasie gehad. "Ek verstaan die erns van wat ek gedoen het en neem volle verantwoordelikheid vir my dade," het Woods in die verklaring gesê.
"Ek wil hê die publiek moet weet dat alkohol nie betrokke was nie. Wat gebeur het, was 'n onverwagse reaksie op voorskrifmedikasie. Ek het nie besef die mengsel van medikasie kan my so erg affekteer nie. Ek wil met my hele hart om verskoning vra aan my familie, vriende en aanhangers. Ek verwag ook meer van myself. Ek sal alles in my vermoë doen om seker te maak dat dit nooit weer gebeur nie."
Dit is nie die eerste keer wat negatiewe beriggewing oor Woods die media haal nie. In 2010 het meer as 12 vroue, waarvan sommige prostitute was, beweer hulle het buite-egtelike verhoudings met die sportman gehad. Woods en sy vrou, Elin Nordegren, het kort daarna geskei.
Woods het gehoop om in 2017 terug te keer na professionele gholf, maar het vroeër aan die meesterstoernooi in Augusta onttrek.
Ek het hom nie eers herken op die foto nie? Ook maar lekker rond geraak.. o ja taaiger, jou ogies lyk maar lekker verlep vir voorskrif medisyne hoor..
Goeie genade, 3 uur die oggend rondry en jy se ekt voorskrif medikasie geneem. Nee Tiger jyt dalk vir n Tigress gaan soek. Seker maar net mens.